Mynenn fruntlikenn groedt vnnd gudenn gunst. Ersamen vnnd vorsichtygenn borgermeystere vnnd radtmen der stadt Reuall, jmbesunder gunstigenn frunde vnnd leuenn nabers, so yss dusse breffwyser, myn denere Hynrick Bartscherer, vor my gekomen vnnd sick becklaget, dat he eyn summe geldes tho achter sy van Magnus Lartson wegen vnnd kunde so neyn rech[t] hyr tho Wyborch van eme krygen. So heft Hynrick vorscreuen jruaren, dat Magnus Lartson eyn summe geldes heft stande myt jweme borger Hans Elspet tho Reuall. Worumme yss myn fruntlike bede degher sere, jwe vorsichticheyden dussem mynen denere Hynrich vor[s]creuen behulplich jn den besten syn wyllen, dat sodan gelt muchte by Hans Elspet vorscreuen gerostert werden wynthe solanghe Hynrich vorscreuen vul vnde vornoeghet vnde betalt yss vnde gescheyden van Magnus vorscreuen. Dat vorsculde ick alletyt gerne jm sodane offt vele grottere, wor man van my yss bogerende. Sunderlynges upp dussetydt nycht mer denne jw vorsichtigene(!) ersamheyt Gode almechtich jn synem denste tho langer wolfart gesundt bouele. Gescreuen tho Wyborch am frydaghe negest na natiuitatis Marie virginis anno Domini etc. xcix, meo sub sigillo. Erick Turson, ritter, houetman up Wyborch etc. Adress: Denn ersamenn vorsichtyghenn borgermysteren vnde radt der stadt Reuall, synen gunstygenn frunden vnnd leuenn naberenn fruntliken geschreuen etc.